રામદાસ બોર્ડેએ તનુશ્રીનો પક્ષ લેતાં કહ્યું કે `નાના પાટેકરે બપોરે જ્યારે તનુશ્રીને વૅનિટી વૅનમાં બોલાવી ત્યાર બાદ તે ભડકીને વૅનમાંથી બહાર આવી હતી. પછી તનુશ્રી ડાન્સ-માસ્ટર ગણેશ આચાર્ય પાસે ગઈ અને તેણે પોતાની ફરિયાદ જણાવી. જોકે એ વખતે ગણેશ આચાર્યએ તનુશ્રીને સમજાવવાના ઘણા પ્રયત્ન કર્યા, પણ તનુશ્રી ઇંગ્લિશમાં ભાંડવા માંડી. તનુશ્રી જેકાંઈ બોલી રહી હતી એના પરથી જણાતું હતું કે નાના પાટેકરે કોઈક ગંભીર અને ભૂલભર્યું વર્તન કર્યું હશે. તનુશ્રીનો બોલવાનો મિજાજ એવો જ હતો. સેટ પરના દરેક લોકો તનુશ્રીને સમજાવતા-મનાવતા હતા કે નાના પાટેકરનું નામ મોટું છે. તારી કરીઅર બરબાદ થઈ જશે, પણ તનુશ્રી કોઈનું સાંભળવા તૈયાર નહોતી. તે વધુ ઉગ્ર બનીને મોટે-મોટેથી નાના વિશે સંભળાવતી રહી અને થોડા સમય બાદ ત્યાંથી ચાલી ગઈ. ત્યાર બાદ નાના પાટેકર વૅનિટી વૅનમાંથી બહાર આવ્યા અને જાણે કશું ન બન્યું હોય એમ પૂછવા લાગ્યા, `શું થયું?' પરંતુ શૂટિંગમાં હાજર સ્પૉટબૉયને તેમની રોજીરોટીની ચિંતા હોવાથી તેઓ કશું બોલ્યા નહીં.''